sagorsarker/bangla-wikipedia huggingface dataset:
অরুনা শানবাগ মামলা

অরুনা রামচন্দ্র শানবাগ (১ জুন ১৯৪৮ - ১৮ মে ২০১৫), একজন ভারতীয় নার্স ছিলেন, যিনি যৌন নিপীড়নের ফলে প্রায় ৪২ বছর কোমায় ছিলেন এবং তাঁর নিকটজনের কাছ থেকে আদালতে স্বেচ্ছামৃত্যুর আবেদন করে মামলা করা হয়েছিল, এতে তিনি মনোযোগের কেন্দ্রে চলে এসেছিলেন।
১৯৭৩ সালে, মুম্বাইয়ের পারেলের কিং এডওয়ার্ড মেমোরিয়াল হাসপাতালে জুনিয়র নার্স হিসেবে কাজ করার সময়, শানবাগ একজন ওয়ার্ড বয় সোহানলাল ভার্থা ওয়ালমিকি দ্বারা যৌন নিপীড়নের শিকার হন এবং হামলার পর কোমায় চলে যান। সুপ্রিম কোর্টে পরোক্ষে অরুণার স্বেচ্ছামৃত্যুর আবেদন করেন সাংবাদিক ও সমাজকর্মী পিঙ্কি বিরানি। তাঁর আর্জি ছিল, যে জীবনদায়ী ব্যবস্থার মাধ্যমে অরুণাকে কৃত্রিমভাবে বাঁচিয়ে রাখা হয়েছে, তা তুলে নিয়ে অরুণার মৃত্যুকে ত্বরান্বিত করা হোক। কিন্তু হাসপাতালের ডাক্তার, নার্সরা পিঙ্কির সেই আবেদনের তীব্র বিরোধিতা করেন। তার প্রেক্ষিতে ২০১১ সালের ২৪ জানুয়ারি সুপ্রিম কোর্ট পিঙ্কির আর্জি খারিজ করে দেয়। তবে শীর্ষ আদালত তখন এও বলেছিল, পিঙ্কি যা চাইছেন, তার জন্য হাসপাতালের কর্মীদের রাজি হতে হবে।
তিনি প্রায় ৪২ বছর ধরে কোমায় থাকার পর ২০১৫ সালের ১৮ই মে নিউমোনিয়ায় মারা যান।
অরুণা শানবাগ ১৯৪৮ সালে কর্ণাটকের উত্তর কন্নড়ের হলদিপুরে জন্মগ্রহণ করেন। তিনি মুম্বাইয়ের কিং এডওয়ার্ড মেমোরিয়াল হাসপাতালে (কেইএম) নার্স হিসেবে কাজ নিযুক্ত ছিলেন। হামলার সময়, তিনি একই হাসপাতালে নিযুক্ত একজন ডাক্তারের সাথে সম্পর্কে জড়িত ছিলেন।
তৎকালীন ২৫ বছর বয়সী শানবাগ ১৯৭৩ সালের ২৭ নভেম্বর রাতে কিংস এডওয়ার্ড মেমোরিয়াল হাসপাতালে চুক্তিভিত্তিক কর্মী সোহানলাল ভরতা ওয়ালমিকি দ্বারা যৌন নির্যাতনের শিকার হন। সোহানলাল তার উপর হামলা চালায়, যখন শানবাগ হাসপাতালের বেসমেন্টে কাপড় পরিবর্তন করছিলেন। তিনি তাকে একটি কুকুরের চেইন দিয়ে শ্বাসরোধ করেন এবং ধর্ষণ করেন। এই ঘটনার ফলে মস্তিষ্কে অক্সিজেন সরবরাহ বিচ্ছিন্ন হয়, যার ফলে মস্তিষ্কের স্টেম সংকোচন, সার্ভিকাল কর্ড ইনজুরি এবং কর্টিক্যাল ব্লাইন্ডনেস হয়। পরদিন সকাল ৭:৪৫ টায় একজন ক্লিনার তাকে দেখতে পায়।
সোহানলাল ধরা পড়েন এবং হামলা ও ডাকাতির দায়ে দোষী সাব্যস্ত হন এবং তিনি সাত বছরের কারাদণ্ড ভোগ করে ১৯৮০ সালে মুক্তি পান। তাকে ধর্ষণ, যৌন শ্লীলতাহানি বা অপ্রাকৃত যৌন অপরাধের জন্য দোষী সাব্যস্ত করা হয়নি, ফলে তাকে শেষ পর্যন্ত যাবজ্জীবন কারাদণ্ডে দণ্ডিত করা সম্ভব হয়নি।
ম্যালিস ডি আরাউজো হত্যাকাণ্ড

ম্যালিস ডি আরাউজো (৫ নভেম্বর ২০০৮ - ২৭ আগস্ট ২০১৭) ছিল একজন ফরাসি শিশু। তাকে সর্বশেষ জীবিত অবস্থায় দেখা গিয়েছিল ২৭ আগস্ট ২০১৭ সালের ভোরে দক্ষিণ-পূর্ব ফ্রান্সের চাম্বেরি অঞ্চলের একটি বিয়ের অনুষ্ঠানে। ১৪ ফেব্রুয়ারি ২০১৮ তারিখে তার দেহাবশেষ পাওয়া যায়। নর্ডাহল লেলান্ডাইস তাকে হত্যা করার কথা স্বীকার করেছিলেন এবং তিনিই তদন্তকারীদের সেই এলাকায় নিয়ে যান যেখানে তিনি মৃতদেহটি ফেলে দিয়েছিলেন। 
ম্যালিস ডি আরাউজোকে সর্বশেষ ২৭ আগস্ট ২০১৭ তারিখে ভোর ৩:০০ টায় ইসারের লে পন্ট-ডি-বিউভোইসিনের একটি বিয়েতে দেখা গিয়েছিল। বিয়েতে কর্মরত একজন ডিজে তাকে নিখোঁজ ঘোষণা করার পর অতিথিরা তৎক্ষণাৎ তাকে খুঁজতে শুরু করেন এবং এক ঘণ্টা অনুসন্ধানের পর পুলিশ অভিযোগ দায়ের করা হয়। এর পরের মাসগুলোতে পুলিশ ১৮০ জন বিবাহের অতিথির সাক্ষাৎকার নেয়। স্থানীয় স্বেচ্ছাসেবকদের সাথে তারা এলাকার চারপাশের ঘন বনের মধ্যেও অনুসন্ধান চালায়। 
নর্ডাহল লেলান্ডাইস, একজন প্রাক্তন সৈনিক, যিনি বিয়েতে অংশ নিয়েছিলেন। ২০১৭ সালের সেপ্টেম্বর মাসে তার অডি এ৩ গাড়িতে ডি আরাউজোর ডিএনএ-র চিহ্ন পাওয়া যাওয়ার পরে তাকে হেফাজতে নেওয়া হয়। গাড়িতে তল্লাশি চালানোর পরে দুটি পুলিশ কুকুর গুরুতর অসুস্থ হয়ে পড়ে। ডি আরাউজো নিখোঁজ হওয়ার কয়েক ঘণ্টা পরে লেলান্ডাইস এটি পরিষ্কার করেছিলেন এবং একটি শক্তিশালী সাবান ব্যবহার করেছিলেন বলে জানা গেছে। একটি গাড়ি ধোয়া সিসিটিভি ক্যামেরায় তাকে দুই ঘণ্টারও বেশি সময় ধরে গাড়ি পরিষ্কার করতে দেখা গেছে। সিসিটিভি ফুটেজে দেখা গেছে যে ডি আরাউজো নিখোঁজ হওয়ার কিছু আগে লেলান্ডাইস তার গাড়ির যাত্রী আসনে "সাদা পোশাক পরিহিত একটি ছোট, ক্ষীণকায় ব্যক্তি"কে নিয়ে বিয়ের স্থান ছেড়ে চলে যান। লেলান্ডাইসের মোবাইল ফোনটি এই সময়ে বিমান মোডে ছিল, এবং তারপরে ৩৯ মিনিট পরে পুনরায় সংযুক্ত হয়, যখন তিনি একা বিয়েতে ফিরে আসেন।
১৪ ফেব্রুয়ারি ২০১৮ তারিখে, লেলান্ডাইস ডি আরাউজোকে হত্যার কথা স্বীকার করেন এবং পুলিশকে সেখানে নিয়ে যান যেখানে তিনি তার মৃতদেহ লুকিয়ে রেখেছিলেন। তিনি অভিশংসকদের বলেছিলেন যে তিনি তাকে "অনিচ্ছাকৃতভাবে" হত্যা করেছেন তবে আরও বিশদ ভাবে বলতে অস্বীকার করেছেন। পোস্টমর্টেম প্রমাণ করে যে মেয়েটির চোয়াল ভেঙে গেছে, সম্ভবত মুখে হিংস্র আঘাত থেকে। লেলান্ডাইস কে ১৬ ফেব্রুয়ারি ২০১৮ থেকে লিওঁর ঠিক বাইরে ব্রনের একটি কারাগারে মনোরোগ বিভাগে আটক রাখা হয়েছে।
ডি আরাউজোর মৃত্যুর তদন্ত কারী প্রসিকিউটররা সন্দেহ করেছিলেন যে লেলান্ডাইস একজন সিরিয়াল কিলার। ২০১৭ সালের ২১ ডিসেম্বর, তার বিরুদ্ধে ২৩ বছর বয়সী সৈনিক আর্থার নয়েরকে হত্যার অভিযোগ আনা হয়, যিনি ১২ এপ্রিল ২০১৭ তারিখে চাম্বেরির একটি ডিস্কো থেকে হিচ-হাইক করার পর নিখোঁজ হয়ে যান। তদন্তকারীরা জানতে পেরেছেন যে লেলান্ডাইসের মোবাইল ফোনটি নয়েরের একই সময়ে একই এলাকায় ছিল। নজরদারি ক্যামেরায় এলাকায় লেলান্ডাইসের অডি এ৩ গাড়িটি শনাক্ত করা হয়েছিল। তার কম্পিউটারের বিশ্লেষণে দেখা গেছে যে নয়ের নিখোঁজ হওয়ার দুই সপ্তাহ পরে তিনি ইন্টারনেটে "মানব দেহের পচন" অনুসন্ধান করেছিলেন। লেলান্ডাইস নোয়ারকে লিফট দেওয়ার কথা স্বীকার করেছেন কিন্তু প্রথমে তার মৃত্যুর সাথে জড়িত থাকার কথা অস্বীকার করেন, শেষ পর্যন্ত ২৯ মার্চ ২০১৮ তারিখে হত্যার কথা স্বীকার করেন। লেলান্ডাইসের সাথে যুক্ত হতে পারে এমন অন্যান্য ক্ষেত্রে জঁ-ক্রিস্টোফ মোরিন এবং আহমেদ হামাদুর নাম পাওয়া যাচ্ছে, যারা যথাক্রমে ২০১১ এবং ২০১২ সালে ফোর্ট ডি তামিতে একটি উৎসব থেকে নিখোঁজ হয়ে যায়।
জাহরা শোজাই

জাহরা শোজাই একজন ইরানি রাজনীতিবিদ। ইরানি মহিলাদের অধিকার আদায়ের ক্ষেত্রে একজন প্রধান আইনজীবী, তিনি প্রেসিডেন্ট খাতামীর অধীনে মহিলা বিষয়ক উপদেষ্টা ছিলেন এবং ১৯৯৭-২০০৫ পর্যন্ত তার মন্ত্রিসভার সদস্য ছিলেন।
১৯৯৭ সালে, খাতামি সেন্টার ফর ওম্যানস পার্টিসিপেশন বা মহিলাদের অংশগ্রহণের কেন্দ্র স্থাপন করেন। তখন রাষ্ট্রপতি পদে যোগদান করে দেশে নারীদের বিষয় পরিচালনার জন্য এটি প্রধান প্রতিষ্ঠান হয়ে ওঠে। ২০০৫ সালে যখন আহমাদিনেজাদ রাষ্ট্রপতি পদ গ্রহণ করেন, তখন তিনি এর নামকরণ করেন মহিলা ও পরিবার বিষয়ক কেন্দ্র (মারকাজ-ই-ওমর-ই-জনান ভা খানভাদেহ রিয়াসাত-ই জোমহুরি)।
রাষ্ট্রপতি খাতামি জহরা শোজাইকে তার নারী বিষয়ক উপদেষ্টা (পূর্বে শাহলা হাবিবির একটি পদ) এবং নারী অংশগ্রহণ কেন্দ্রের প্রধান হিসাবে নিয়োগ করেন। এই নিয়োগ তাকে ইরানের রাষ্ট্রপতি মন্ত্রিসভার সদস্য করে তোলে। জহরা শোজাই, মাসুম ইবতেকারের সাথে ইসলামী বিপ্লবের পর প্রথম মন্ত্রিসভায় নারীদের অন্তর্ভুক্ত করার জন্য অংশগ্রহণ করেন।
২০০৫ সালের প্রেসিডেন্ট মাহমুদ আহমাদিনেজাদের নির্বাচনের সাথে সাথে নাসরিন সোলতানখাহকে শোজাইয়ের পদে নিযুক্ত করা হয়। সেন্টার ফর উইমেন পার্টিসিপেশন এর বিপরীতে এই কেন্দ্রটির নামকরণ করা হয় নারী ও পরিবার বিষয়ক কেন্দ্র, কারণ এ নামটি খাতামীর অধীনে বলা হত। তবে অংশগ্রহণ আর নীতিগতভাবে গুরুত্ব ছিল না।
তিনি ইরানের সংবিধানের অনুচ্ছেদ ১৫ এ প্রেসিডেন্ট প্রার্থীদের যোগ্যতা অর্জনের জন্য অসহায়ভাবে একটি আরবি শব্দ ব্যবহার করেছে আর তা হলো - রিজাল, যার অর্থ "পুরুষ" বা "ভদ্রলোক"। তিনি এর বিরোধীতা করেন এবং বলেন যে, একজন পুরুষ যেমন প্রেসিরডন্ট হতে পারে তেমনি একজন নারীও হতে পারে। শোজাই সাংবাদিকদের বলেছিলেন যে তিনি রিজাল শব্দটি একবারে বাদ দিতে চান। তিনিই প্রথম এই বিষয়টা তুলে ধরেননি। তার আগে, ইসলামিক রিপাবলিকের প্রথম সংসদে তেহরানের সাংসদ এবং ১৯৯২ সালে ইরানের ইসলামী বিপ্লব নারীদের সোসাইটির প্রতিষ্ঠাতা আজম তালেঘানি১৯৯৭, ২০০১, ২০০৫, ২০০৯ এবং ২০১৭ সালে ভোটের জন্য নিবন্ধন করে একই কাজ করার চেষ্টা করেছিলেন। অবশ্যই, তিনি প্রতিবার গার্ডিয়ান কাউন্সিল দ্বারা ছিটকে পড়েছিলেন বটে কিন্তু ২০১৯ সালে তার মৃত্যুর আগ পর্যন্ত তিনি কখনই লড়াই ছেড়ে দেননি। এক ক্লাবহাউসের আড্ডায় শোজাই বলেন যে, তিনি বিশ্বাস করেন অভিভাবক পরিষদের তার প্রার্থিতা প্রত্যাখ্যান করার কোন কারণ নেই। এমনকি তিনি দাবি করেন যে তার নাম ৪০ জন প্রার্থীর সংক্ষিপ্ত তালিকায় রয়েছে যা অভিভাবক পরিষদ সাধারণভাবে যোগ্য বলে মনে করে। রাষ্ট্রবিজ্ঞানী জাহরা শোজায়েই কয়েক দশক ধরে ইসলামী প্রজাতন্ত্রের নারীদের অধিকারের জন্য লড়াই করে আসছেন। এখন তিনি মনে করেন, সামনের সারির রাজনীতিতে যাওয়ার সময় এসেছে-এবং দেশের প্রথম নারী প্রেসিডেন্ট হওয়ার। খাতামি প্রশাসনের সময় মহিলা বিষয়ক উপদেষ্টা ৬৫ বছর বয়সী জাহরা শোজাই একমাত্র বিশিষ্ট মহিলা যিনি জুন মাসের নির্বাচনে প্রেসিডেন্ট পদে নির্বাচন করার জন্য নিবন্ধন করেছিলেন। অথচ ইরানের সরকার কোনো নারীকেই প্রেসিডেন্ট পদে প্রতিদ্বন্দ্বিতা করার অনুমতি দেননি।
অ্যানা পেত্রোনেলা ফন হিরডেন

অ্যানা পেত্রোনেলা ফন হিরডেন (১৮৮৭-১৯৭৫) ছিলেন প্রথম আফ্রিকানার মহিলা যিনি মেডিকেল ডাক্তার হিসেবে যোগ্যতা অর্জন করেন। ১৯২৩ সালে ডক্টরেট অর্জনের জন্য আফ্রিকান্সে লেখা তার গবেষণামূলক প্রবন্ধ এই ভাষার প্রথম মেডিকেল নিবন্ধ ছিল। তিনি গাইনোকোলজিস্ট হিসেবে অনুশীলন করেছিলেন এবং ১৯৪২ সালে অবসর গ্রহণ করেন। তিনি দ্বিতীয় বিশ্বযুদ্ধের সময় দক্ষিণ আফ্রিকার মেডিকেল কর্পসেও কাজ করেছিলেন।
ভ্যান হিরডেন ১৮৮৭ সালের ২৬ এপ্রিল দক্ষিণ আফ্রিকার বেথলেহেমে জন্মগ্রহণ করেন। তার বাবা-মা ছিলেন ফ্রাঙ্কোইস উইলেম ভ্যান হিরডেন এবং জোসেফিন রাইনেভা বেক হোরাক। তিনি পিতা-মাতার মধ্যম সন্তান ছিলেন, বড় ভাই আলেকজান্ডার চার্লস এবং ছোট ভাই ফ্র্যাঙ্কির সাথে।
তিনি ওয়েলিংটনের হুজিনট সেমিনারি এবং স্টেলেনবোশের ভিক্টোরিয়া কলেজে শিক্ষালাভ করেন। তিনি ১৯০৮ থেকে ১৯১৫ সাল পর্যন্ত আমস্টারডাম বিশ্ববিদ্যালয়ে পড়াশোনা করেন যেখানে তিনি তার মেডিকেল ডিগ্রি সম্পন্ন করেন। ভ্যান হিরডেন ১৯১৬ সালে ব্লোমফন্টেইনের ভলকশুইশোস্পিটালের ইন্টার্ন হিসেবে দায়িত্ব পালন করেন এবং ১৯১৭ সাল থেকে হ্যারিস্মিথে তার নিজস্ব অনুশীলন ছিল। পিএইচডি সম্পন্ন করার জন্য আমস্টারডামে ফিরে আসার আগে তিনি ১৯২১ সাল থেকে লন্ডনে স্ত্রীরোগ বিদ্যায় বিশেষজ্ঞ ছিলেন। ১৯২৩ সালে ডাই সোগেনামডে এডেনিওমা ভ্যান ডাই ওভারিয়াম (ইংরেজিতে: ডিম্বাশয়ের তথাকথিত অ্যাডেনোমা) শিরোনামে একটি থিসিস সহ ডক্টরেট অর্জনের পর তিনি কেপ টাউনে চলে যান যেখানে তিনি স্ত্রীরোগ বিশেষজ্ঞ হিসেবে অনুশীলন করেন। ভ্যান হিরডেন দ্বিতীয় বিশ্বযুদ্ধের সময় দক্ষিণ আফ্রিকার মেডিকেল কর্পসে কাজ করেন এবং ১৯৪২ সালে তিনি তার অনুশীলন থেকে অবসর নেন।
তিনি ১৯২৪ সালে কেপ ন্যাশনাল পার্টির প্রধান কমিটিতে দায়িত্ব পালন করেন এবং জাতীয় পতাকা নিয়ে বিরোধে সক্রিয় ভূমিকা পালন করেন। তিনি মহিলাদের ভোটাধিকারের জন্যও প্রচারণা করেছিলেন।
১৯৩১ সালে ভ্যান হিরডেন প্যালেস্টাইনের মাউন্ট কারমেলের ওয়াদি এল মাঘরায় খননকার্যে অংশ নেন যার নেতৃত্বে ছিলেন ডরোথি গারোয়ড।
ভ্যান হিরডেন দুটি আত্মজীবনীমূলক গ্রন্থ প্রকাশ করেন, কের্স্নুইৎসেলস (১৯৬২) (ক্যান্ডেল স্নাফিংস) এবং ডাই সেস্টিয়েন্ডে কোপ্পি (১৯৬৫) (ষোড়শ কাপ), এবং অন্যান্য কাজ, যার মধ্যে রয়েছে: ওয়ারোম এক 'এন সোসিয়ালিস ইজ (১৯৩৮) (কেন আমি এত সমাজতান্ত্রিক), গেসল্যাগসরেজিস্টার ভ্যান ডাই ফামিলি ভ্যান হিরডেন (১৯৬৯) (ভ্যান হিরডেন পরিবারের বংশলতিকা) এবং ষোড়শ ডেমস (১৯৬৯) (ষোড়শ মহিলা )।
ভ্যান হিরডেনের স্মৃতিকথা ২০০০ সালের আগে পর্যন্ত খুব কম শিক্ষাবিদের মনোযোগ পেয়েছিল। তারপর থেকে তার সীমিত কাজ নিয়ে কিছু গবেষণা করা হয়েছে। লিজেল স্মিট ২০১৫ সালে "দক্ষিণ আফ্রিকান নারী জীবন লিখন" বিষয়ে একটি মাস্টার প্রবন্ধ উপস্থাপন করেন এবং এই গবেষণায় আচ্ছাদিত ভ্যান হিরডেন সম্পর্কিত কিছু বিষয় হল: ১) সেই সময়ের আফ্রিকান-তরুণদের কাছে গুরুত্বপূর্ণ বিষয়গুলি পৌঁছে দেওয়ার জন্য আত্মজীবনীমূলক বিষয়বস্তুর তার সূক্ষ্ম হেরফের; ২) নারীবাদী বিষয় এবং তার লেসবিয়ান যৌন পরিচয় তার পরিবর্তিত উপস্থাপনা, বিশেষ করে এই সত্যের আলোকে যে দক্ষিণ আফ্রিকা ভ্যান হির্ডেনের জীবনের বেশিরভাগ সময় লেসবিয়ানদের অস্তিত্ব গ্রহণ করেনি; এবং ৩) লিঙ্গ বৈষম্য সম্পর্কে তার সমালোচনা।
ভ্যান হিরডেন অবসরগ্রহণের পরে তার পরবর্তী জীবনের কিছু সময় একটি খামারে কাজ করে কাটিয়েছিলেন যেখানে তিনি গবাদি পশু পালন করেছিলেন। তাকে প্রায়শই গবাদি পশুর নিলামে দেখা যেত, সক্রিয়ভাবে অংশগ্রহণ করতে, যা সেই সময় দক্ষিণ আফ্রিকার একজন মহিলার পক্ষে কেউ ভাবতে পারতনা। ভ্যান হিরডেন কখনও বিয়ে করেননি এবং তিনি ১৯৭৫ সালের ১০ জানুয়ারি কেপ টাউনে মারা যান।
রুচিকা গিরহোত্রা মামলা

রুচিকা গিরহোত্রা মামলা হল ১৯৯০ সালে ভারতের হরিয়ানার পুলিশ মহাপরিদর্শক শম্ভু (এসপিএস রাঠোর) কর্তৃক ১৪ বছর বয়সী রুচিকা গিরহোত্রার শ্লীলতাহানির অভিযোগ। একটি অভিযোগ করার পর নির্যাতিতাকে, তার পরিবারকে ও তার বন্ধুদের পুলিশ পরিকল্পিতভাবে হয়রানির শিকার করেছিল, যার ফলে সে শেষ পর্যন্ত আত্মহত্যা করে। ২০০৯ সালের ২২ ডিসেম্বর, ১৯ বছরে ৪০ টি স্থগিতাদেশ এবং ৪০০ এরও বেশি শুনানির পর, আদালত অবশেষে রাঠোরকে আইপিসি (শ্লীলতাহানি) ৩৫৪ ধারায় দোষী সাব্যস্ত করে এবং তাকে ছয় মাসের কারাদণ্ড এবং এক হাজার টাকা জরিমানা করে। সিবিআই রাঠোরের আবেদনের বিরোধিতা করেছিল এবং দোষী সাব্যস্ত হওয়ার পর তার সাজা ছয় মাস থেকে বাড়িয়ে সর্বোচ্চ দুই বছর করার দাবি করেছিল। কেন্দ্রীয় তদন্ত ব্যুরোর (সিবিআই) বিশেষ আদালত কর্তৃক তার দোষী সাব্যস্ত হওয়ার বিরুদ্ধে করা আবেদন প্রত্যাখ্যান করে, চণ্ডীগড় জেলা আদালত ২৫ মে অপমানিত প্রাক্তন পুলিশ আধিকারিককে দেড় বছরের সশ্রম কারাদণ্ড প্রদান করে, তার আগের ছয় মাসের সাজা বৃদ্ধি করে এবং অবিলম্বে হেফাজতে নেওয়া হয় ও বুড়াইল কারাগারে নিয়ে যাওয়া হয়। ২০১০ সালে ১১ নভেম্বর, সুপ্রিম কোর্ট এসপিএস রাঠোরকে এই শর্তে জামিন দেয় যে তিনি চণ্ডীগড়ে থাকবেন। সম্প্রতি, ভারতের সুপ্রিম কোর্ট শ্লীলতাহানি মামলায় রাঠোরকে দোষী সাব্যস্ত করেছে কিন্তু তার বয়স বিবেচনায় ইতিমধ্যেই তার দেওয়া ছয় মাসের কারাদণ্ডের শাস্তি সীমিত করেছে।
রুচিকা গিরহোত্রা চণ্ডীগড়ের সেক্রেড হার্ট স্কুল ফর গার্লসের দশম শ্রেণীর (১৯৯১ সালের ব্যাচের) ছাত্রী ছিলেন। তার বাবা এসসি গিরহোত্রা ছিলেন ইউকো ব্যাংকে ম্যানেজার। দশ বছর বয়সে তার মা মারা যান। তার আশু নামে এক ভাই ছিল।
রুচিকা তার বন্ধু আরাধনা প্রকাশের সাথে হরিয়ানা লন টেনিস অ্যাসোসিয়েশনে (এইচএলটিএ) প্রশিক্ষণার্থী হিসাবে তালিকাভুক্ত হয়েছিল।
আরাধনার বাবা -মা আনন্দ ও মধু প্রকাশ ৪০০ এরও বেশি শুনানিতে অংশ নিয়েছিলেন, পরে হয়রানির কারণে রুচিকার বাবা ও ভাইকে পাঁচকুলা ছেড়ে চলে যেতে হয়েছিল। সুপ্রিম কোর্টের আইনজীবী পঙ্কজ ভরদ্বাজ এবং মিত মালহোত্রা ১৯৯৬ সাল থেকে বিনা পারিশ্রমিকে এই মামলা লড়ছেন।
মামলাটি সংসদে বিতর্কের জন্য আনা হয়েছিল। অপরাধীকে ১৯ বছর পরে দোষী সাব্যস্ত করা হয়েছে, কিন্তু শাস্তি হিসাবে তিনি যা পেয়েছিলেন তা ছিল ৬ মাসের কারাদণ্ড। দোষী সাব্যস্ত হওয়ার ১০ মিনিটের মধ্যেই তিনি জামিনে বেরিয়ে যান। এটা কি আমাদের সবার জন্য লজ্জার বিষয় নয়?
হরিয়ানার প্রাক্তন মুখ্যমন্ত্রী ওম প্রকাশ চৈতালাকে এই মামলার বিষয়ে জিজ্ঞাসা করা হলে, এটি একটি "তুচ্ছ বিষয়" বলে উড়িয়ে দিয়েছেন।
শক্তি মিল গণধর্ষণ

২০১৩ সালের মুম্বাই গণধর্ষণ বা শক্তি মিলের গণধর্ষণ সেই ঘটনাকে বোঝায় যেখানে মুম্বাইয়ের একটি ইংরেজি ভাষার ম্যাগাজিনে ইন্টার্নি করা একজন ২২ বছর বয়সী ফটোসাংবাদিককে একজন কিশোরসহ পাঁচজন মিলে গণধর্ষণ করেছিল। ঘটনাটি ঘটেছিল ২০১৩ সালের ২২ আগস্ট, যখন তিনি একজন পুরুষ সহকর্মীর সঙ্গে দক্ষিণ মুম্বাইয়ের মহালক্ষ্মীর কাছে নির্জন শক্তি মিলস কম্পাউন্ডে গিয়েছিলেন। নির্যাতিতার সহকর্মীকে বেল্ট দিয়ে বেঁধে রাখা হয় এবং মহিলাকে অভিযুক্তরা ধর্ষণ করে। অভিযুক্তরা যৌন নিপীড়নের সময় নির্যাতিতার ছবি তুলেছিল, এবং ধর্ষণের কথা অন্য কোথাও বললে তা সামাজিক যোগাযোগ মাধ্যমে ছড়িয়ে দেওয়ার হুমকি দিয়েছিল। পরে, আঠারো বছর বয়সী কল সেন্টারের একজন কর্মচারী জানান যে তিনিও মিল কমপ্লেক্সের ভিতরে ২০১৩ সালের ৩১ জুলাই গণধর্ষণের শিকার হয়েছেন।
২০১৪ সালের ২০ মার্চ, মুম্বাইয়ের একটি দায়রা আদালত ১৩ টি মামলায় উভয় ক্ষেত্রে পাঁচজন প্রাপ্তবয়স্ক অভিযুক্তকে দোষী সাব্যস্ত করে। ২০১৪ সালের ৪ এপ্রিল, ফটোসাংবাদিক ধর্ষণ মামলায় তিনজন পুনরাবৃত্ত অপরাধীকে মৃত্যুদণ্ড দেয় আদালত। অন্য দুই আসামির মধ্যে একজনকে যাবজ্জীবন কারাদণ্ড দেওয়া হয়েছে এবং অন্য আসামি এই মামলায় রাজসাক্ষী হয়েছে। দুটি ক্ষেত্রেই একজন করে মোট দুজন নাবালকের বিচার কিশোর বিচার বোর্ড পৃথকভাবে বিচার করেছিল। ২০১৫ সালের ১৫ জুলাই তাদের দোষী সাব্যস্ত করা হয়েছিল এবং একটি নাসিক সংস্কার স্কুলে তিন বছরের (হেফাজতে থাকা সময় সহ) সাজা দেওয়া হয়েছিল, ভারতীয় আইনে কিশোর অপরাধীর এটাই সর্বোচ্চ শাস্তি।
মুম্বাইয়ে কর্মরত একজন ২২ বছর বয়সী ফটো সাংবাদিককে শক্তি মিল কম্পাউন্ডে পাঁচজন লোক গণধর্ষণ করে, যেখানে তিনি ২০১৩ সালের ২২ আগস্ট একজন পুরুষ সহকর্মীর সঙ্গে পত্রিকার কাজ নিয়ে গিয়েছিলেন। দুই ভুক্তভোগীর পুলিশকে দেওয়া বিবৃতি অনুসারে, ফটোসাংবাদিক ও তার সহকর্মী নির্জন শক্তি মিল কম্পাউন্ডের কিছু ছবি তোলার জন্য একটি অ্যাসাইনমেন্টে বিকাল ৫ টার সময় তাদের অফিস ত্যাগ করেন। পাঁচজন অভিযুক্ত পুরুষ সহকর্মীকে বেঁধে ফেলে এবং ফটোসাংবাদিককে পরপর ধর্ষণ করে, তার গলায় বিয়ারের ভাঙা বোতল চেপে ধরে, যাতে সে সাহায্যের জন্য চিৎকার করতে না পারে। এরপর ধর্ষকরা ভিকটিমকে অপরাধের স্থান পরিষ্কার করতে বাধ্য করে এবং মুঠোফোনে তার দুটি ছবি তুলে নেয় এবং হুমকি দেয় যে সে যদি হামলার খবর দেয় তাহলে ছবিগুলো সামাজিক যোগাযোগ মাধ্যমে প্রকাশ করা হবে।
সন্তোষ তামাং

সন্তোষ তামাং (, ; জন্ম: ৬ আগস্ট ১৯৯৪) হলেন একজন নেপালি পেশাদার ফুটবল খেলোয়াড়। তিনি বর্তমানে নেপালি ক্লাব বিরাটনগর সিটি এবং নেপাল জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত আক্রমণাত্মক মধ্যমাঠের খেলোয়াড় হিসেবে খেললেও মাঝেমধ্যে রক্ষণাত্মক মধ্যমাঠের খেলোয়াড় হিসেবে খেলেন।
২০১৮–১৯ মৌসুমে, নেপালি ক্লাব নেপাল সেনাবাহিনীর হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; নেপাল সেনাবাহিনীর হয়ে ৩ মৌসুম অতিবাহিত করার পর ২০২১–২২ মৌসুমে তিনি বিরাটনগর সিটিতে যোগদান করেছেন। মাঝে তিনি এক মৌসুমে জন্য নেপাল সেনাবাহিনীর হয়ে ধারে খেলেছেন। সন্তোষ ২০১৯ সালে নেপালের হয়ে আন্তর্জাতিক পর্যায়ে অভিষেক করেছেন; নেপালের জার্সি গায়ে তিনি এপর্যন্ত ১৪ ম্যাচে অংশগ্রহণ করেছেন।
সন্তোষ তামাং ১৯৯৪ সালের ৬ই আগস্ট তারিখে নেপালের ললিতপুরে জন্মগ্রহণ করেছেন এবং সেখানেই তার শৈশব অতিবাহিত করেছেন।
২০১৯ সালের ২১শে মার্চ তারিখে, ২৪ বছর, ৭ মাস ও ১৫ দিন বয়সে, ডান পায়ে ফুটবল খেলায় পারদর্শী সন্তোষ কুয়েতের বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে নেপালের হয়ে অভিষেক করেছেন। উক্ত ম্যাচের ৮০তম মিনিটে আক্রমণভাগের খেলোয়াড় ভরত খবাসের বদলি খেলোয়াড় হিসেবে তিনি মাঠে প্রবেশ করেছিলেন; ম্যাচটি নেপাল ০–০ গোলে ড্র করেছিল। নেপালের হয়ে অভিষেকের বছরে সন্তোষ সর্বমোট ৮ ম্যাচে অংশগ্রহণ করেছেন।
দারুল উলুম নিউক্যাসল

জামিয়া দারুল উলুম নিউক্যাসল দক্ষিণ আফ্রিকার কোয়াজুলু-নাটাল প্রদেশের নিউক্যাসলে অবস্থিত কলেজ সমমানের একটি দেওবন্দি মাদ্রাসা। এটিই দক্ষিণ আফ্রিকায় উচ্চতর ইসলামি পড়াশোনার প্রথম আনুষ্ঠানিক শিক্ষাপ্রতিষ্ঠান, একইসাথে দক্ষিণ আফ্রিকার প্রথম দেওবন্দি মাদ্রাসা। ১৯৭৩ সালে কাসিম সেমা এটি প্রতিষ্ঠা করেন। এটিকে দক্ষিণ আফ্রিকার সমস্ত দারুল উলুমের মা বলা হয়। ভারতীয় উপমহাদেশে এ ধরনের শিক্ষাপ্রতিষ্ঠানে শুধুমাত্র হানাফি ফিকহ শিক্ষা দেওয়া হলেও এটিতে হানাফি ও শাফিঈ উভয় ফিকহ শিক্ষা দেওয়া হয়।
১৯৭৩ সালের ১৩ মে মাত্র ৯ জন ছাত্র নিয়ে আনুষ্ঠানিকভাবে দারুল উলুম নিউক্যাসেলের যাত্রা শুরু হয়। ৯ সেপ্টেম্বর আনুষ্ঠানিক ক্লাস শুরু হয়। মাদ্রাসাটি যে জায়গায় অবস্থিত তা ছিল একটি একটা রোমান ক্যাথলিক কনভেন্ট। এটি ১৫ বছরের বেশি সময় ধরে খালি ছিল। উপযুক্ত কর্তৃপক্ষের সাথে ৩ বছর আলোচনার পর জায়গাটি অধিগ্রহণ করা হয়। প্রথম তিন বছর কাসিম সেমা একাই ছাত্রদের ক্লাস নিতেন এবং তার স্ত্রী তাদের জন্য খাবার রান্না করতেন। শিক্ষার মাধ্যম ইংরেজি হওয়ায় এখানে প্রচুর বিদেশী ছাত্রও পড়তে আসে।
প্রতিষ্ঠার পর থেকেই এটি তাবলিগ জামাতের সাথে ঘনিষ্ঠভাবে যুক্ত। শুরু থেকে অ-হানাফি ছাত্র ভর্তি হতে শুরু করায় দক্ষিণ আফ্রিকার প্রথম দেওবন্দি মাদ্রাসা হিসেবে এটি শাফিঈ ফিকহকে পাঠ্যক্রমের অন্তর্ভুক্ত করে। বর্তমানে মাদ্রাসার অধ্যক্ষ ইসমাইল ইব্রাহিম আকু এবং মজলিসে শুরার সভাপতি আইয়ুব মোহাম্মদ কাচভি।
চৈত্র (হিন্দু মাস)

চৈত্র (সংস্কৃত: चैत्र) হিন্দু পঞ্জিকার একটি মাসের নাম।
আদর্শ হিন্দু পঞ্জিকা ও ভারতীয় জাতীয় বর্ষপঞ্জিতে চৈত্র বছরের প্রথম মাস। বাংলা পঞ্জিকায় এটি বছরের সর্বশেষ মাস। চৈত্র নেপালী পঞ্জিকারও (বিক্রম সংবৎ) শেষ মাস যেখানে এটি গ্রেগরীয় মার্চ মাসের মাধ্যখানে পড়ে। এটি তামিল পঞ্জিকায় প্রথম মাস। সিন্ধি পঞ্জিকায় এই মাসটির নাম চেঠ এবং এই মাসে সিন্ধি হিন্দুরা চেঠি চাঁদ (বিষ্ণুর অবতার ঝুলেলালের জন্মবার্ষিকী) পালন করে। বৈষ্ণব পঞ্জিকায় এই মাসটির প্রতীক হলেন বিষ্ণু।
হিন্দু ঐতিহ্যে এই প্রথম মাসটি গ্রেগরীয় বর্ষপঞ্জির মার্চ বা এপ্রিলে পড়ে। মূলত চৈত্র মার্চ নাকি এপ্রিল কোন মাসটিতে হবে তা নির্ভর করে পুরুষোত্তম মাস (সৌরচান্দ্রিক পঞ্জিকায় চান্দ্রিক মাসগুলোকে সৌর বছরের সাথে মিলানোর উদ্দেশ্যে যুক্ত করা অতিরিক্ত মাস) বছরে পালিত হবে কিনা। গ্রেগরীয় বর্ষপঞ্জিতে এই মাসের প্রথম তারিখ তথা হিন্দু নববর্ষ শুরু হওয়ার কোন নির্দিষ্ট তারিখ নেই।
হিন্দি ও মারাঠি: चैत्र "চাইত্রা", গুজরাতি: ચૈત્ર "চাইত্রা", রাজস্থানী: चेत "চেট", পাঞ্জাবি: ਚੇਤ "চেট", বাংলা: চৈত্র, অসমীয়া: চ’ত, ওড়িয়া: ଚୈତ୍ର "ছাইট্রা", কন্নড়: "ಚೈತ್ರ" "চাইট্রা", তেলুগু: చైత్రము "চাইত্রামু", তামিল: சித்திரை "চাইত্রাই", মালয়ালম: ചൈത്രം "চাইত্রাম"।
চৈত্র মাস বসন্তের আগমনের সাথে সম্পৃক্ত। দোলযাত্রা চৈত্র মাসের পূর্বে হিন্দু মাস ফাল্গুনের পূর্ণিমায়, চৈতি উৎসবের ঠিক ৬ দিন পূর্বে পালিত হয়।
হিন্দু ধর্মীয় পঞ্জিকায় চৈত্র মার্চ/এপ্রিলের নতুন চাঁদের সাথে শুরু হয় যা বছরের প্রথম মাস। চৈত্র মাসের প্রথম তারিখ নববর্ষ দিবস হিসেবে পালিত হয় যার নাম মহারাষ্ট্রে গুড়ি পারওয়া। তামিলনাড়ুতে চাইত্রাই ভিষ্ণু বা পুথান্দু এবং অন্ধ্রপ্রদেশে ও কর্ণাটকে উগাদি।
ডালিয়া আত্তার

ডালিয়া আত্তার-মেহেরজাদী একজন আমেরিকান রাজনীতিবিদ যিনি বর্তমানে মেরিল্যান্ড হাউস অফ ডেলিগেটসে কর্মরত। প্রতিনিধি আত্তার উত্তর -পশ্চিম বাল্টিমোর শহরে অবস্থিত মেরিল্যান্ড রাজ্যের ৪১ তম আইনি জেলার প্রতিনিধিত্ব করেন।
আত্তারের জন্ম এবং বেড়ে ওঠা বাল্টিমোর শহরের একটি শ্রমিক শ্রেণীর অভিবাসী পরিবারে। তিনি একজন সেপার্দি (ইহুদি জাতিগত বিভাজন) সনাতনী ইহুদি, তিনি জন্মগ্রহণ করেছেন ইরানি - ইহুদি পিতা এবং মরক্কো - ইহুদি মাতার ঘরে। তিনি মেয়েদের একটি বাইস ইয়াকভ (অতি সনাতনী ইহুদি) বিদ্যালয়ে পড়াশোনা করেছেন।
২০১১ সালে তিনি বাল্টিমোর বিশ্ববিদ্যালয় থেকে স্নাতক হন এবং ব্যাচেলর অফ ক্রিমিনাল জাস্টিস ডিগ্রি অর্জন করেন। তিন বছর পরে, ২০১৪ সালে তিনি মেরিল্যান্ড বিশ্ববিদ্যালয়ের ফ্রান্সিস কিং ক্যারি স্কুল অফ ল থেকে আইন ডিগ্রি অর্জন করেন। স্নাতক হওয়ার পর, তিনি বাল্টিমোর রাজ্যের আইনজীবী দপ্তরে অভিশংসক (প্রসিকিউটর) হিসাবে কাজ করেছিলেন।
ডালিয়া আত্তার তাঁর প্রথমবার নির্বাচনে দাঁড়ানোর কারণ হিসেবে বলেছেন সম্প্রদায়ের নেতৃবৃন্দ তাঁকে অনুরোধ করেছেন আইনসভায় "বৈচিত্র্য, নতুন কণ্ঠ এবং নতুন ধারণা" নিয়ে আসার জন্য। তিনি বলেছিলেন ইহুদি-বিরোধী মানসিকতা নিয়ে তিনি উদ্বিগ্ন, এছাড়া অপরাধ কমানো এবং শিক্ষা, চাকরি ও অর্থনীতির ক্ষেত্রে উন্নতি নিয়ে আসা তাঁর অগ্রাধিকার পাবে।
২০১৮ সালের ৪ঠা নভেম্বর, আত্তার মেরিল্যান্ড হাউস অফ ডেলিগেটস -এ নির্বাচিত প্রথম সনাতনী ইহুদি এবং আমেরিকার ইতিহাসের সর্বোচ্চ সারির অধিকারী সনাতনী ইহুদি মহিলা হয়েছিলেন। চেরিল কেগানকে সাথে নিয়ে, আত্তার আগুনা মহিলাদের (স্বামী পরিত্যক্তা বা স্বামী বিচ্ছিন্না) সাহায্য করার জন্য আইনটির সহ-পৃষ্ঠপোষকতা করেছেন। এই আইন অনুযায়ী স্বামীকে সামাজিক বিবাহ বিচ্ছেদ পেতে হলে তাকে তার স্ত্রীকে গেট (বিবাহ বিচ্ছেদেরর নথি) দিতে হবে।
বাল্টিমোর জিউইস টাইমসকে দেওয়া এক সাক্ষাৎকারে ডালিয়া বলেছিলেন ইহুদি ইতিহাস থেকে কোন ব্যক্তিত্বের সাথে দেখা করতে চাইলে তিনি বাইস ইয়াকভের প্রতিষ্ঠাতা সারা শেনিরারের সঙ্গে দেখা করতে চান। বাইস ইয়াকভে পড়াশোনা করে তিনি শিখেছেন ন্যায়পরায়ণতা এবং নীতি সর্বদা প্রথমে আসবে।
পরিবারে ছয় ভাইবোনের মধ্যে আত্তার হলেন চতুর্থ। তিনি আসফ মেহরজাদিকে বিবাহ করেছেন এবং তাঁদের দুটি সন্তান রয়েছে, ইলানা এবং অ্যারন।
তেজ তামাং

তেজ তামাং (, ; জন্ম: ১৪ ফেব্রুয়ারি ১৯৯৮) হলেন একজন নেপালি পেশাদার ফুটবল খেলোয়াড়। তিনি বর্তমানে নেপালি ক্লাব কাঠমান্ডু রেজার্স এবং নেপাল জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত রক্ষণাত্মক মধ্যমাঠের খেলোয়াড় হিসেবে খেলেন।
২০১৮–১৯ মৌসুমে, নেপালি ক্লাব নেপাল পুলিশের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; নেপাল পুলিশের হয়ে ৩ মৌসুম অতিবাহিত করার পর ২০২১–২২ মৌসুমে তিনি কাঠমান্ডু রেজার্সে যোগদান করেছেন।
২০১৭ সালে, তেজ নেপাল অনূর্ধ্ব-২৩ দলের হয়ে নেপালের বয়সভিত্তিক পর্যায়ে অভিষেক করেছিলেন। প্রায় ১ বছর যাবত নেপালের বয়সভিত্তিক দলের হয়ে খেলার পর, তিনি ২০১৮ সালে নেপালের হয়ে আন্তর্জাতিক পর্যায়ে অভিষেক করেছেন; নেপালের জার্সি গায়ে তিনি এপর্যন্ত ১৭ ম্যাচে ১টি গোল করেছেন।
তেজ তামাং ১৯৯৮ সালের ১৪ই ফেব্রুয়ারি তারিখে নেপালের মেহচুতে জন্মগ্রহণ করেছেন এবং সেখানেই তার শৈশব অতিবাহিত করেছেন।
তেজ নেপাল অনূর্ধ্ব-২৩ দলের হয়ে খেলার মাধ্যমে নেপালের প্রতিনিধিত্ব করেছেন। ২০১৭ সালের ১৭ই জুলাই তারিখে তিনি প্রীতি ম্যাচে উজবেকিস্তান অনূর্ধ্ব-২৩ দলের বিরুদ্ধে ম্যাচে নেপাল অনূর্ধ্ব-২৩ দলের হয়ে আন্তর্জাতিক পর্যায়ে অভিষেক করেছেন। তেজ ইন্দোনেশিয়ায় অনুষ্ঠিত ২০১৮ এশিয়ান গেমসের জন্য ২০১৮ সালের সেপ্টেম্বর মাসে প্রকাশিত নেপাল অনূর্ধ্ব-২৩ দলে স্থান পেয়েছিলেন; যেখানে তিনি ৩ ম্যাচে অংশগ্রহণ করেছেন। নেপালের বয়সভিত্তিক দলের হয়ে তিনি ৪ ম্যাচে অংশগ্রহণ করেছেন।
২০১৮ সালের ২রা অক্টোবর তারিখে, মাত্র ২০ বছর, ৭ মাস ও ১৮ দিন বয়সে, ডান পায়ে ফুটবল খেলায় পারদর্শী তেজ তাজিকিস্তানের বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে নেপালের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন; ম্যাচে তিনি ১২ নম্বর জার্সি পরিধান করে রক্ষণাত্মক মধ্যমাঠের খেলোয়াড় হিসেবে খেলেছিলেন। ম্যাচটি তাজিকিস্তান ০–২ গোলের ব্যবধানে জয়লাভ করেছিল। নেপালের হয়ে অভিষেকের বছরে তেজ সর্বমোট ২ ম্যাচে অংশগ্রহণ করেছেন। জাতীয় দলের হয়ে অভিষেকের ২ বছর, ১১ মাস ও ৩ দিন পর, নেপালের জার্সি গায়ে প্রথম গোলটি করেছেন; ২০২১ সালের ৫ই সেপ্টেম্বর তারিখে, ভারতের বিরুদ্ধে ম্যাচের ৮৭তম মিনিটে বিশাল রায়ের অ্যাসিস্ট হতে নেপালের হয়ে গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেছেন।
মারিলি ব্রুজার হত্যা

মারিলি লি ব্রুজার, যিনি পূর্বে জুয়াব কাউন্টি জেন ডো নামে পরিচিত ছিলেন, তিনি একজন পূর্বে অজ্ঞাত পরিচয় আমেরিকান হত্যার শিকার ছিলেন যাকে ১৯৭৮ সালের ৩ রা সেপ্টেম্বর পাওয়া যায়। মূল তদন্তকারীদের দ্বারা সৃষ্ট একটি ভুল শারীরিক বর্ণনা এবং নিখোঁজ হওয়ার আগে তিনি যেখানে বসবাস করেছিলেন সেখান থেকে তাকে যে বিশাল দূরত্ব থেকে পাওয়া গিয়েছিল তার কারণে ব্রুসজারের দেহ ৩৭ বছর ধরে (আগস্ট ২০১৫ পর্যন্ত) শনাক্ত করা যায়নি।
ব্রুসজার ১৯৭৮ সালের ২২ শে আগস্ট ক্যালিফোর্নিয়ার লং বিচ থেকে নিখোঁজ হন। তার মামলা সম্পর্কে খুব কম বিবরণ পাওয়া গেছে, যদিও কর্তৃপক্ষ বিশ্বাস করে যে তাকে হত্যা করা হয়েছে এবং তাকে "বিপন্ন নিখোঁজ" হিসাবে শ্রেণীবদ্ধ করা হয়েছে। তদন্তের আরও পরে, তার দাঁতের রেকর্ড এবং ডিএনএ তথ্য দেশের অজ্ঞাত পরিচয় মৃতদেহের সাথে তুলনা করার জন্য পাওয়া গেছে। রেকর্ড অনুযায়ী, ১৯৮৩ সালের ২২ শে আগস্ট তাকে আইনগতভাবে মৃত ঘোষণা করা হয়।
১৯৭৮ সালের ৩ রা সেপ্টেম্বর ইউবা বাঁধের কাছে মাছ ধরা তিনজন মহিলা ইউজাব কাউন্টির ইউবা লেক ক্যাম্পগ্রাউন্ডের কাছে এক মহিলার নগ্ন দেহাবশেষ খুঁজে পান। তিনি সাদা ছিলেন এবং মনে করা হয় যে তিনি লম্বা ছিলেনপাঁচ ফুট দুই থেকে তিন ইঞ্চি ( ) এবং তার ওজন ছিল প্রায় । যা ব্রুসজারের উচ্চতা ও ওজনের সাথে অসামঞ্জস্যপূর্ণ বলে জানা গেছে। ভুক্তভোগীর হালকা স্বর্ণকেশী চুল ছিল যা লম্বা ছিল বলে জানা গেছে, যদিও কিছু সূত্র জানায় যে এটি বাদামী, স্ট্রবেরি স্বর্ণকেশী বা বালুকাময় স্বর্ণকেশী ছিল। তার প্রাকৃতিক চুলের রঙ সম্ভবত হালকা বাদামী ছিল, কারণ কিছু পিউবিক চুল পাওয়া গেছে। মৃতদেহের সাথে, একটি সাদা ব্যারেটের সাথে একটি ডাবল-হুপড কানের দুল পাওয়া গেছে। তার কিছু দাঁতের ভিড় ছিল, যার ফলে তার সামনের একটি দাঁত বাঁকা হয়েছিল। মহিলার বয়স আঠারো থেকে বাইশের মধ্যে বলে ধারণা করা হয়েছিল যখন তার মৃতদেহ পাওয়া যাওয়ার বেশ কয়েক মাস থেকে তিন বছর আগে তাকে শ্বাসরোধ করে হত্যা করা হয়েছিল। ভুক্তভোগীর মৃত্যুর বয়স এবং সময় এখন ভুল ছিল বলে জানা গেছে, কারণ ব্রুজারের দেহাবশেষ পাওয়া যাওয়ার এক মাস আগে নিখোঁজ হওয়ার সময় তার বয়স ছিল তেত্রিশ বছর।
হেনরি লি লুকাস ভুক্তভোগীর হত্যার কথা স্বীকার করেছেন, যদিও তার বেশিরভাগ ভর্তি এখন জোর করে করা হয়েছে বলে মনে করা হচ্ছে।
তদন্তের শুরুতে অনুমান করা হয়েছিল যে ভুক্তভোগী এলাকার নিখোঁজ চার জন মহিলার মধ্যে একজন, ন্যান্সি উইলকক্স, সুসান কার্টিস, ডেবরা কেন্ট এবং ন্যান্সি বেয়ার্ড। পরে, জুয়াব কাউন্টি জেন ডোর দাঁতের এক্স-রে তাদের দাঁতের রেকর্ডের সাথে তুলনা করার পরে এগুলো শেষ পর্যন্ত সম্ভাব্য পরিচয় হিসাবে নির্মূল করা হয়। বেয়ার্ড, কার্টিস এবং উইলকক্স নিখোঁজ রয়েছেন এবং তাদের কখনও খুঁজে পাওয়া যায়নি।
একজন গোয়েন্দা ২০১৩ সালে ডেভিস কাউন্টি শেরিফের অফিসে প্রমাণ লকারের মাধ্যমে খুঁজছিলেন যখন তিনি "ইউবা হ্রদের শরীর থেকে চুল" চিহ্নিত কিছু চুল দেখতে পেয়েছিলেন। এর জন্য দায়ী করা হয়েছিল অবসরপ্রাপ্ত ডেভিস কাউন্টি শেরিফের ক্যাপ্টেন কেনি পেইন পূর্বে সেখানে কাজ করার পাশাপাশি একই সময়ে রাষ্ট্রীয় চিকিৎসা পরীক্ষকের অফিস এবং প্রমাণগুলো ভুল ভাবে ভুল করে দেওয়ার জন্য। গোয়েন্দা শীঘ্রই এটি জুয়াব কাউন্টিতে পাঠিয়ে দেয়।
জুয়াব কাউন্টি শেরিফের অফিস এই প্রমাণের একটি নমুনা সুরক্ষিত করেছে এবং এটি ২০১৪ সালে পরীক্ষার জন্য টেক্সাসে প্রেরণ করেছিল। সেখানে, একটি ডিএনএ প্রোফাইল তৈরি করা হয় এবং নিখোঁজ ব্যক্তিদের জাতীয় ডাটাবেসে প্রবেশ করা হয় যার ফলে ব্রুসজারের পরিবারের দুই সদস্যের সাথে পারিবারিক মিল হয় যারা তাকে খুঁজে বের করার আশায় তাদের ডিএনএ জমা দিয়েছিল। ২২ আগস্ট, ২০১৫ তারিখে লং বিচ পুলিশ আত্মীয়দের জানায় যে ব্রুজারকে আনুষ্ঠানিকভাবে শনাক্ত করা হয়েছে।
পুজান উপরকোটি

পুজান উপরকোটি (, ; জন্ম: ৯ মে ১৯৯৬) হলেন একজন নেপালি পেশাদার ফুটবল খেলোয়াড়। তিনি বর্তমানে নেপালি ক্লাব ধনগধী এবং নেপাল জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত রক্ষণাত্মক মধ্যমাঠের খেলোয়াড় হিসেবে খেলেন।
২০১৯–২০ মৌসুমে, নেপালি ক্লাব মনাং মরস্যাংদির হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; মনাং মরস্যাংদির হয়ে ২ মৌসুম অতিবাহিত করার পর ২০২১–২২ মৌসুমে তিনি ধনগধীতে যোগদান করেছেন। ২০১৭ সালে, পুজান নেপাল অনূর্ধ্ব-২৩ দলের হয়ে নেপালের বয়সভিত্তিক পর্যায়ে অভিষেক করেছিলেন। তিনি ২০২০ সালে নেপালের হয়ে আন্তর্জাতিক পর্যায়ে অভিষেক করেছেন; নেপালের জার্সি গায়ে তিনি এপর্যন্ত ১১ ম্যাচে অংশগ্রহণ করেছেন।
পুজান উপরকোটি ১৯৯৬ সালের ৯ই মে তারিখে নেপালে জন্মগ্রহণ করেছেন।
পুজান নেপাল অনূর্ধ্ব-২৩ দলের হয়ে খেলার মাধ্যমে নেপালের প্রতিনিধিত্ব করেছেন। ২০১৭ সালের ১৭ই জুলাই তারিখে তিনি প্রীতি ম্যাচে উজবেকিস্তান অনূর্ধ্ব-২৩ দলের বিরুদ্ধে নেপাল অনূর্ধ্ব-২৩ দলের হয়ে আন্তর্জাতিক পর্যায়ে অভিষেক করেছেন।
২০২০ সালের ১৭ই নভেম্বর তারিখে, ২৪ বছর, ৬ মাস ও ৮ দিন বয়সে, ডান পায়ে ফুটবল খেলায় পারদর্শী পুজান বাংলাদেশের বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে নেপালের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন; ম্যাচে তিনি ১৩ নম্বর জার্সি পরিধান করে রক্ষণাত্মক মধ্যমাঠের খেলোয়াড় হিসেবে খেলেছিলেন। ম্যাচটি নেপাল ০–০ গোলে ড্র করেছিল। নেপালের হয়ে অভিষেকের বছরে পুজান সর্বমোট ১ ম্যাচে অংশগ্রহণ করেছেন।
মিশেল গার্ডনার-কুইন হত্যাকাণ্ড

মিশেল গার্ডনার-কুইন (২৮ জানুয়ারি ১৯৮৫ - অক্টোবর ২০০৬) ভারমন্ট বিশ্ববিদ্যালয়ের স্নাতক ছিলেন যাকে ৭ অক্টোবর, ২০০৬ তারিখে অপহরণ করা হয়। পরে ১৩ ই অক্টোবর পার্শ্ববর্তী রিচমন্ড শহরের একটি রাস্তার পাশে তার মৃতদেহ পাওয়া যায়।
৭ অক্টোবর ভোরে গার্ডনার-কুইন বন্ধুদের সাথে রাত বের হওয়ার পর ভারমন্টের বার্লিংটনে তার ক্যাম্পাসের ডরমিটরিতে হেঁটে যাচ্ছিলেন। তিনি একজন পরিচিতকে ফোন করার জন্য ব্রায়ান রুনি নামে একজন পথচারীর কাছ থেকে একটি মোবাইল ফোন ধার করেছিলেন। একটি গহনা দোকানের নজরদারি ক্যামেরায় গার্ডনার-কুইন কে রুনির সাথে পূর্ব দিকে হাঁটতে দেখা যায় প্রায় ২:৩৪ মিনিটে। ছয় দিন পর, ভারমন্টের রিচমন্ডের হান্টিংটন গর্জের কাছে হাইকাররা তার লাশ খুঁজে পায়। একটি ময়নাতদন্তে জানা গেছে যে তাকে যৌন নিপীড়ন, মারধর এবং শ্বাসরোধ করা হয়েছে।
১৩ ই অক্টোবর এক সংবাদ সম্মেলনে পুলিশ ঘোষণা করে যে তারা গার্ডনার-কুইনের লাশ খুঁজে পেয়েছে এবং ব্রায়ান রুনিকে এই মামলার সাথে সম্পর্কিত নয় এমন পৃথক অভিযোগে গ্রেপ্তার করেছে। এদের একজন হচ্ছেন রুনি নামক একজন নির্মাণ শ্রমিক। তার বিরুদ্ধে প্রতিবেশী একটি শিশুর সাথে যৌন নিপীড়ন এবং অশ্লীল আচরণের সাথে সম্পর্কিত ক্যালিডনিয়া কাউন্টির অভিযোগে আগে গ্রেপ্তার করা হয়েছিল। গার্ডনার-কুইনকে শেষবার দেখা ব্যক্তি হওয়ার পাশাপাশি রুনিকে বেশ কয়েকদিন পরে উইনুস্কির একটি ব্যবসায় থামার সময় তার হাতে কাটা ছেঁড়া অবস্থায় দেখা যায় বলে জানা গেছে। ২৫ শে অক্টোবর, পুলিশ ঘোষণা করে যে তারা গার্ডনার-কুইনের মৃত্যুতে রুনির বিরুদ্ধে হত্যার অভিযোগ আনা হয়েছে। তবে তিনি দোষী নন।
একটি সংবাদ সভায় রুনির আইনজীবী দুর্ঘটনাক্রমে ডিএনএ প্রমাণ সম্পর্কে গোপনীয় তথ্য প্রকাশ করেন, যার ফলে বিচারটি লক-অ্যান্ড-কিতে চলে যায়।
২২ মে, ২০০৮ তারিখে, ব্রায়ান রুনিকে ১২ সদস্যের জুরি দ্বারা ভারমন্টের রটল্যান্ডে হত্যার দায়ে দোষী সাব্যস্ত করা হয়। ১৭ অক্টোবর, ২০০৮ তারিখে রুনিকে প্যারোলের সম্ভাবনা ছাড়াই যাবজ্জীবন কারাদণ্ড দেওয়া হয়। বিচারক মাইকেল কুপারস্মিথ তাকে উপদেশ দিয়ে বলেছিলেন: "তুমি সর্বনিম্ন।" রুনি কুইনের পরিবারের প্রতি সমবেদনা প্রকাশ করেছেন তবে তিনি নির্দোষ বলে জানিয়েছেন।
কসমোপলিটান ম্যাগাজিনে গার্ডনার-কুইনের গল্প "দ্য মার্ডার অফ আ বিউটিফুল গার্ল" ২০০৭ সালের ফেব্রুয়ারি সংখ্যায় দেখানো হয়।
তার স্মৃতিতে মিশেল'স আর্থ ফাউন্ডেশন (এমইএফ) নামক একটি অলাভজনক সংস্থা প্রতিষ্ঠিত হয়েছে। এটি পরিবেশবাদের সাথে তরুণদের সম্পৃক্ততা এবং সচেতনতা প্রচারের জন্য নিবেদিত, যা সম্পর্কে গার্ডনার-কুইন গভীরভাবে যত্নশীল ছিলেন।
তার বাবা-মা ইউভিএম (ডব্লিউপিটিজেড)-এ তার নামে একটি বৃত্তি তৈরি করছেন
২০০৭ সালের জুলাই মাসে লাইভ আর্থ কনসার্টে এবং তার অপহরণের ঠিক কয়েক দিন আগে ৫ আগস্ট জাতীয় পাবলিক রেডিও সম্প্রচারে সম্প্রচারে তার পরিবেশগত বিশ্বাস সম্পর্কে তার লেখা একটি রচনা প্রদর্শিত হয়েছিল। 
তার লেখা "আ রেভিস ফর অল লাইফ" প্রবন্ধটি "দিস আই বিলিভ ২: মোর পার্সোনাল ফিলোসফিস অফ রিমেন্ডমেন্ট মেন অ্যান্ড উইমেন" বইটিতে প্রকাশিত হয়েছে।
মেহরাঙ্গিজ কর

মেহরাঙ্গিজ কর ( ) (জন্ম ১৯৪৪, আহভাজ, ইরান) একজন ইরানি আইনজীবী, অধ্যাপক এবং মানবাধিকার কর্মী। "তিনি ক্রসিং দ্য রেড লাইন" গ্রন্থের লেখক এবং ইরানে নারী অধিকারের একজন কর্মী। তিনি আন্তর্জাতিকভাবে স্বীকৃত লেখক, বক্তা এবং মানবাধিকার কর্মী যিনি ইরান এবং ইসলামী বিশ্বে নারী ও মানবাধিকার রক্ষার পক্ষে কাজ করেন। তার কাজের একটি সাধারণ বিষয় হচ্ছে ইরানের আইন এবং মানবাধিকারের মূল নীতি এবং মানব মর্যাদার মধ্যে টানাপোড়েন।
মেহরাঙ্গিজ কার হার্ভার্ড বিশ্ববিদ্যালয়ে একজন র‍্যাডক্লিফ ফেলো ছিলেন এবং ২০০৫/০৬ শিক্ষাবর্ষে হার্ভার্ডের জন এফ কেনেডি স্কুল অফ গভর্নমেন্টের the Carr Center for Human Rights Policy বা কার রিসার্চ ফর হিউম্যান রাইটস পলিসিতে শিক্ষার্জন করেন। 
১৯৬৭ সালে তেহরান বিশ্ববিদ্যালয়ে আইন বিষয়ে পড়াশোনা শেষ করে অধ্যাপক কার বহু বছর ধরে ইরানের দেওয়ানি ও ফৌজদারি আদালতে একজন সক্রিয় পাবলিক ডিফেন্ডার ছিলেন এবং বেশ কয়েকটি প্রভাবশালী এবং স্বাধীন ইরানি জার্নালে নিয়মিত লেখেন। তিনি একাডেমিক স্বাধীনতা উন্নতি এবং বিশ্বব্যাপী গবেষকদের মানবাধিকার রক্ষায় কাজ করা বিশ্ববিদ্যালয় এবং কলেজে একটি আন্তর্জাতিক নেটওয়ার্কের মাধ্যমে ঝুঁকিতে কাজ করা একজন স্কলার হিসাবে স্বীকৃত হয়েছেন। তিনি বর্তমানে ব্রাউন ইউনিভার্সিটির পেমব্রোক সেন্টার ফর টিচিং অ্যান্ড রিসার্চ ফর উইমেন -এ চাকরি করেন। তিনি তাভানা: ই-লার্নিং ইনস্টিটিউট ফর ইরানি সিভিল সোসাইটির ইরানের নারীদের অধিকার বিষয়ক কোর্সের একজন প্রশিক্ষক। 
২০০২ সালে, মার্কিন ফার্স্ট লেডি, লরা বুশ তাকে তাকে National Endowment for Democracy's বা জাতীয় ডেমক্রেসির জন্য এনডাউমেন্ট পুরস্কার প্রদান করেন। 
২০০০ সালে, প্রফেসর কর এবং ইরানের অন্যান্য ষোলো সাংবাদিক, মানবাধিকার কর্মী এবং বুদ্ধিজীবী বার্লিনের হেনরিচ বুল ইনস্টিটিউটে "নির্বাচনের পর ইরান " শিরোনামে একটি সম্মেলনে যোগ দেন, যেখানে অধ্যাপক কর সাংবিধানিক সংস্কারের জরুরি প্রয়োজন সম্পর্কে মন্তব্য করেছিলেন। ইরানে ফেরার পর, তাকে গ্রেফতার করা হয়, এভিন কারাগারে নিয়ে যাওয়া হয় এবং অভিযোগ করা হয়, "জাতীয় নিরাপত্তার বিরুদ্ধে সে কাজ করেছে", "ইসলামী প্রজাতন্ত্রের শাসনের বিরুদ্ধে অপপ্রচার ছড়ায়েছে।" ১৩ জানুয়ারী ২০০১ সালে, তাকে চার বছরের কারাদণ্ড দেওয়া হয়। দুই মাস কারাগারে থাকার পর, প্রফেসর কারের ক্যান্সার ধরা পড়ে এবং ইউরোপীয় ইউনিয়নের চাপে ইরানি কর্তৃপক্ষ তাকে সাময়িকভাবে যুক্তরাষ্ট্রে চিকিৎসার জন্য ছেড়ে দেয়। 
তিনি সিয়ামাক পোরজান্ডের বিধবা নারী এবং ইরানি ভিন্নমতাবলম্বী বন্দী নারী যিনি দীর্ঘ নির্যাতন ও কারাবাসের পর ২ এপ্রিল ২০১১ তারিখে আত্মহত্যা করেছিলেন।
আধুনিক পদার্থবিজ্ঞান

আধুনিক পদার্থবিজ্ঞান পদার্থবিজ্ঞানের একটি শাখা। এর শুরু বিংশ শতাব্দীর শুরুর দিকে অথবা বিংশ শতাব্দীর শুরুর পদার্থবিজ্ঞানের উপরে ভিত্তি করে। আধুনিক পদার্থবিজ্ঞানের উল্লেখযোগ্য শাখার মধ্যে রয়েছে কোয়ান্টাম বলবিদ্যা, আপেক্ষিকতার বিশেষ তত্ত্ব এবং আপেক্ষিকতার সাধারণ তত্ত্ব,আণবিক ও পারমাণবিক পদার্থবিজ্ঞান, নিউক্লিয় পদার্থবিজ্ঞান, পার্টিকেল পদার্থবিজ্ঞান ইত্যাদি। 
চিরায়ত পদার্থবিজ্ঞান সাধারণত দৈনন্দিন ঘটনাবলী নিয়ে আলোচনা করে যেখানে গতি আলোর গতি অপেক্ষা অনেক কম এবং ভর পরমাণুর ভর অপেক্ষা অনেক বেশি। তবে আধুনিক পদার্থবিজ্ঞানে আরও চরম অবস্থা নিয়ে আলোচনা করে, যেমন আলোর গতির সাথে তুলনীয় গতি, পরমাণুর ব্যাসার্ধের সমান দুরত্ব (কোয়ান্টাম বলবিদ্যা) এবং উচ্চ শক্তি। কোয়ান্টাম বলবিদ্যা আপেক্ষিকতার বিশেষ তত্ত্বের সাথে সঙ্গতিপূর্ণ হলেও আপেক্ষিকতার সাধারণ তত্ত্বের সাথে একে একীভূত করা সম্ভব হয়নি।
আধুনিক পদার্থবিজ্ঞান হলো বিজ্ঞান ও প্রকৌশলের বিভিন্ন সরঞ্জাম ব্যবহার করে পদার্থের বিভিন্ন মিথস্ক্রিয়ার অন্তর্নিহিত প্রক্রিয়া বোঝার একটি প্রচেষ্টা। আক্ষরিক অর্থে "আধুনিক পদার্থবিজ্ঞান" বলতে হালনাগাদকৃত পদার্থবিজ্ঞানকে বোঝায়। তবে ১৮৯০ পরবর্তী সময়ে বিজ্ঞানের বেশ কিছু আবিষ্কারের কারণে বিজ্ঞানের প্রচলিত অনেক ধারণা ও বিশ্বাস পরিবর্তন হয়ে যায়। বিশেষত কোয়ান্টাম বলবিদ্যা এবং আপেক্ষিকতার তত্ত্ব আবিষ্কারের ফলে বিজ্ঞানীদের কাজের ধারা অনেক পরিবর্তিত হয়ে যায়। "আধুনিক পদার্থবিজ্ঞান" বলতে এখন কোয়ান্টাম বলবিদ্যা এবং আপেক্ষিকতার তত্ত্ব সংশ্লিষ্ট বিজ্ঞানকেই বোঝায়।
সুরজ জিউ ঠাকুরি

সুরজ জিউ ঠাকুরি (, ; জন্ম: ১৯ ডিসেম্বর ২০০০; সুরজ ঠাকুরি নামে সুপরিচিত) হলেন একজন নেপালি পেশাদার ফুটবল খেলোয়াড়। তিনি বর্তমানে নেপালি ক্লাব বিরাটনগর সিটি এবং নেপাল জাতীয় দলের হয়ে মধ্যমাঠের খেলোয়াড় হিসেবে খেলেন।
২০২০–২১ মৌসুমে, নেপালি ক্লাব জাওয়ালাখেল যুব দলের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; জাওয়ালাখেল যুব দলের হয়ে মাত্র ১ মৌসুম অতিবাহিত করার পর ২০২১–২২ মৌসুমে তিনি বিরাটনগর সিটিতে যোগদান করেছেন।
সুরজ ২০২১ সালে নেপালের হয়ে আন্তর্জাতিক পর্যায়ে অভিষেক করেছেন; নেপালের জার্সি গায়ে তিনি এপর্যন্ত ৩ ম্যাচে অংশগ্রহণ করেছেন।
সুরজ জিউ ঠাকুরি ২০০০ সালের ১৯শে ডিসেম্বর তারিখে নেপালে জন্মগ্রহণ করেছেন।
২০২১ সালের ১১ই জুন তারিখে, ২০ বছর, ৫ মাস ও ২৩ দিন বয়সে, ডান পায়ে ফুটবল খেলায় পারদর্শী সুরজ অস্ট্রেলিয়ার বিরুদ্ধে অনুষ্ঠিত ২০২২ ফিফা বিশ্বকাপ বাছাইপর্বের ম্যাচে অংশগ্রহণ করার মাধ্যমে আন্তর্জাতিক ফুটবলে নেপালের হয়ে অভিষেক করেছেন। উক্ত ম্যাচের ৯১তম মিনিটে মধ্যমাঠের খেলোয়াড় অরিক বিষ্ঠের বদলি খেলোয়াড় হিসেবে তিনি মাঠে প্রবেশ করেছিলেন; ম্যাচটি অস্ট্রেলিয়া ০–৩ গোলের ব্যবধানে জয়লাভ করেছিল।
মেগান কঙ্কা হত্যাকাণ্ড

মেগান নিকোল কঙ্কার হত্যাকাণ্ড (ডিসেম্বর ৭, ১৯৮৬ - জুলাই ২৯, ১৯৯৪) যুক্তরাষ্ট্রের নিউ জার্সির মার্সার কাউন্টির হ্যামিল্টন টাউনশিপে সংঘটিত হয়। সাত বছরের শিশুটিকে তার প্রতিবেশী জেসি টিমেন্ডেকুয়াস ধর্ষণ করে হত্যা করে। এই হত্যাকাণ্ড জাতীয় দৃষ্টি আকর্ষণ করে এবং পরবর্তীতে "মেগানের আইন" প্রবর্তনের দিকে পরিচালিত করে। এই আইনের অধীনে আইন প্রয়োগকারীদের নিবন্ধিত যৌন অপরাধীদের অবস্থান সম্পর্কিত বিশদ প্রকাশ করতে হবে।
১৯৯৭ সালে টিমেন্ডেকুয়াস কঙ্কার হত্যার দায়ে দোষী সাব্যস্ত হন। প্রাথমিকভাবে তাকে মৃত্যুদণ্ড দেওয়া হয়, কিন্তু ২০০৭ সালে নিউ জার্সি মৃত্যুদণ্ড বাতিল করার পর প্যারোল ছাড়াই তার শাস্তি যাবজ্জীবন করা হয়।
জেসি কে টিমেন্ডেকুয়াস (জন্ম এপ্রিল ১৫, ১৯৬১) অল্পবয়সী মেয়েদের যৌন নির্যাতনের জন্য আগের দুটি দোষী সাব্যস্ত হন। ১৯৭৯ সালে, তিনি নিউ জার্সির পিসকাটাওয়ে টাউনশিপে পাঁচ বছরের এক বালিকার যৌন নির্যাতনের চেষ্টার জন্য দোষ স্বীকার করেন। তাকে স্থগিত শাস্তি দেওয়া হয় এবং কাউন্সেলিং-এ যোগ দিতে ব্যর্থ হওয়ার পর তাকে নয় মাসের জন্য মিডলসেক্স অ্যাডাল্ট সংশোধনাগারে পাঠানো হয়। ১৯৮১ সালে, টিমেন্ডেকুয়াস একটি সাত বছরের মেয়েকে লাঞ্ছিত করার জন্য দোষ স্বীকার করেন এবং নিউ জার্সির অ্যাভেনেলের অ্যাডাল্ট ডায়াগনস্টিক অ্যান্ড ট্রিটমেন্ট সেন্টারে (এডিটিসি) ছয় বছরের জন্য কারাগারে বন্দী হন।
টিমেন্ডেকুয়াস এডিটিসিতে দেওয়া চিকিৎসা প্রোগ্রামে খুব কম অংশ নিয়েছিলেন বলে জানা গেছে। একজন থেরাপিস্ট তাকে একজন "ঘ্যানঘ্যান" হিসাবে বর্ণনা করেছিলেন যিনি তার বেশিরভাগ সময় ঘুমিয়ে কাটিয়েছিলেন। আরেকজন থেরাপিস্ট বলেছিলেন যে তিনি বিশ্বাস করেছিলেন যে টিমেন্ডেকুয়াস শেষ পর্যন্ত আরেকটি যৌন অপরাধ করবেন (যদিও তিনি বিশ্বাস করতেন না যে তিনি হত্যা করবেন)।
টিমেন্ডেকুয়াস কঙ্কাকে তার বাড়িতে নিয়ে গিয়ে ধর্ষণ করে এবং তারপর বেল্ট দিয়ে শ্বাসরোধ করে হত্যা করে। তারপরে তিনি তার দেহটি নিকটবর্তী মার্সার কাউন্টি পার্কে রেখেছিলেন। পরের দিন, তিনি তদন্তকারীদের কাছে স্বীকার করেন এবং পুলিশকে ঘটনাস্থলে নিয়ে যান।
প্রমাণের মধ্যে ছিল রক্তের দাগ, চুল এবং ফাইবারের নমুনা, সেইসাথে টিমেন্ডেকুয়াসের হাতে কানকার দাঁতের সাথে মিল রেখে একটি কামড়ের চিহ্ন, এবং অপহরণের অভিযোগে দোষী রায় দেয়, চারবার যৌন নিপীড়নের ঘটনা, এবং দুটি অপরাধমূলক হত্যার ঘটনা- নির্দিষ্ট অপরাধের সময় একটি মৃত্যু ঘটায়। আদালত টিমেন্ডেকুয়াসকে মৃত্যুদণ্ড দেয় এবং নিউ জার্সির সুপ্রিম কোর্ট আপিল করে এই শাস্তি বহাল রাখে। কংগ্রেস সদস্য ডিক জিমার বলেছেন, "আমি বিশ্বাস করি যে মৃত্যুদণ্ড কার্যকর করার সময় আইনসভার মনে ঠিক সেই ধরনের শিকারী ছিলেন।
টিমেন্ডেকুয়াস ২০০৭ সালের ১৭ ই ডিসেম্বর পর্যন্ত নিউ জার্সিতে মৃত্যুদণ্ড প্রাপ্ত আসামী ছিলেন। তখন নিউ জার্সি আইনসভা রাজ্যে মৃত্যুদণ্ড বাতিল করে। এর ফলে, প্যারোলের সম্ভাবনা ছাড়াই টিমেন্ডেকুয়াসের শাস্তি যাবজ্জীবন কারাদণ্ডে রূপান্তরিত হয়। 
হত্যার এক মাস পর নিউ জার্সির সাধারণ পরিষদ অ্যাসেম্বলিম্যান পল ক্রেমারের প্রস্তাবিত বেশ কয়েকটি বিল পাস করে, যার জন্য যৌন অপরাধী রেজিস্ট্রির প্রয়োজন হবে, রাষ্ট্র কর্তৃক ট্র্যাক করা একটি ডাটাবেস, নিবন্ধিত যৌন অপরাধীদের একটি এলাকায় চলে যাওয়ার কমিউনিটি নোটিফিকেশন এবং তারপরে পুনরাবৃত্তি যৌন অপরাধীদের জন্য কারাগারে যাবজ্জীবন। ক্রেমার বিলের কারণে সৃষ্ট বিতর্কের প্রতি অবিশ্বাস্যতা প্রকাশ করে বলেন, "মেগান কঙ্কা আজ বেঁচে থাকতেন" যদি তিনি প্রস্তাবিত বিলগুলি আইন হয়ে থাকে।
মেগান নিকোল কঙ্কা ফাউন্ডেশন একটি অলাভজনক দাতব্য সংস্থা যা মেগান কঙ্কার পরিবার শিশুদের বিরুদ্ধে অপরাধ প্রতিরোধের উদ্দেশ্যে প্রতিষ্ঠিত।
ভূষণছড়া গণহত্যা

ভূষণছড়া গণহত্যা ১৯৮৪ সালের ৩০শে মে দিবাগত রাত আনুমানিক ৪টা থেকে পরদিন সকাল ৮টা ৩০মিনিট পর্যন্ত বাংলাদেশের পার্বত্য চট্টগ্রামে সংঘটিত হয়েছিল। এ সময় মাত্র চার ঘণ্টার মধ্যে রাঙ্গামাটি জেলার বরকল উপজেলার ভূষণছড়া ও তার পাশ্ববর্তী এলাকার নারী-শিশুসহ সাড়ে চারশর বেশি নিরীহ বাঙালিকে নৃশংসভাবে হত্যা করা হয়েছিল। শান্তিবাহিনীকে এ হত্যাকাণ্ডের জন্য দায়ী করা হয়ে থাকে। গণহত্যার খবর প্রচারিত হলে পার্বত্য চট্টগ্রামের পরিস্থিতি অশান্ত হয়ে উঠতে পারে এমন আশঙ্কা থেকে তৎকালীন সামরিক সরকার গণহত্যার সংবাদ প্রচারে নিষেধাজ্ঞা আরোপ করেছিল।
রাঙামাটি জেলার বরকল উপজেলার ভূষণছড়া ও তার পার্শ্ববর্তী এলাকার বাঙালিরা এই নির্মম গণহত্যার শিকার হন। এই ঘটনায় মাত্র কয়েক ঘণ্টার মধ্যে চার শতাধিক মানুষকে হত্যা করা হয় এবং আহত করা হয় আরও সহস্রাধিক মানুষ। একটি জনপদ পুরোপুরি নিশ্চিহ্ন হয়ে যায়। সত্তরের দশকের শেষদিকে, জনসংখ্যার সুষম বণ্টন এবং পার্বত্য চট্টগ্রামের উন্নয়ন কর্মকাণ্ড পরিচালনার জন্য বাংলাদেশ সরকার দেশের বিভিন্ন অঞ্চল থেকে দরিদ্র ও ভূমিহীন মানুষদের চট্টগ্রামের সরকারি খাস জমিতে পুনর্বাসন করে। কিন্তু পার্বত্য চট্টগ্রাম জনসংহতি সমিতি (পিসিজেএসএস) এবং এর সশস্ত্র সামরিক শাখা শান্তিবাহিনী পার্বত্য চট্টগ্রামে বাঙালিদের পুনর্বাসন মেনে নেয়নি। এর ফলস্বরূপই এই নৃশংসতা ঘটে।
ভূষণছড়া রাঙামাটি পার্বত্য জেলা থেকে প্রায় ৫৫.৫ কিলোমিটার পূর্ব ও উত্তরে অবস্থিত একটি দুর্গম জনপদ। রাঙামাটি জেলাসদর থেকে নৌকায় ৭৬ কিলোমিটার পাড়ি দিয়ে ছোট হরিণা যেতে হয়। সেখান থেকে আরও ৫ কিলোমিটার ভেতরে অবস্থিত ভূষণছড়া, একটি ক্ষুদ্র পাহাড়ী জনপদ। এলাকাটি ভারতীয় সীমান্তবর্তী হওয়ায়, যে কোনো সন্ত্রাসী কর্মকাণ্ডের পর সহজেই ভারতে পারিয়ে যাওয়া সম্ভব। কর্ণফুলী নদীর তীরবর্তী ভূষণছড়া তিন দিকে পাহাড়ঘেরা। এই ভৌগোলিক কারণেই গণহত্যার জন্য সেদিন শান্তিবাহিনীর সন্ত্রাসীরা ভূষণছড়াকে বেছে নিয়েছিল বলে মনে করেন স্থানীয় বাসিন্দারা। মনিস্বপন দেওয়ানের নেতৃত্বে শান্তিবাহিনীর একদল নারী-পুরুষ মিলে গভীর রাতে এই হত্যাকাণ্ড চালায়।
মাত্র চার ঘণ্টার মধ্যে পুরুষ, নারী, শিশুসহ সাড়ে চারশোর বেশি নিরীহ বাঙালিকে নৃশংসভাবে হত্যা করা হয়। গর্ভবতী নারী, ছোট শিশু এবং বৃদ্ধ—কেউই রেহাই পায়নি। শিশু, কিশোরী ও সদ্য বিবাহিত তরুণীদের ওপর চালানো হয় গণধর্ষণ। গর্ভবতী নারীদের পেট চাকু দিয়ে কেটে তাদের অনাগত সন্তানদের বের করে দেওয়া হয়। পুরুষদের ওপর চালানো অত্যাচারের মর্মান্তিক ছবি আজও স্মৃতিতে ভাসে।
বুলেটের পাশাপাশি হাত-পা বেঁধে লাঠি দিয়ে পেটানো, দা দিয়ে কুপানো, আগুনে পুড়িয়ে, বেয়নেট ও অন্যান্য দেশি অস্ত্র দিয়ে খোঁচানোসহ নানা পদ্ধতিতে কষ্ট দিয়ে মানুষদের হত্যা করা হয়েছিল। প্রতিটি লাশকে বিকৃত করে সেদিন চরম অমানবিকতার দৃষ্টান্ত স্থাপন করা হয়।
এই গণহত্যার কোনো তদন্ত বা বিচার হয়নি। অভিযোগ রয়েছে, সেদিনের হত্যাকাণ্ডের পর গ্রামের মানুষ মামলা করতে বরকল থানায় গিয়েছিল, কিন্তু তাদের মামলা নেওয়া হয়নি। বরং থানায় একটি সাধারণ ডায়েরি (জিডি) করা হয়েছিল। ভূষণছড়ার গ্রামবাসী ও ভুক্তভোগী পরিবারের সদস্যরা এখনও গণহত্যার নেতৃত্বদানকারী মেজর রাজেশ ওরফে মনিস্বপন দেওয়ানের বিচারের দাবি করে আসছেন। অন্যদিকে, অভিযোগ রয়েছে যে ভূষণছড়া হত্যাকাণ্ডের পর শান্তিবাহিনীর সদস্যরা যারা সীমান্ত পেরিয়ে ভারতে পালিয়ে গিয়েছিল, সরকার তাদের দেশে ফিরিয়ে এনে জমি, রেশন, ঘরবাড়ি, চাকরি এবং ব্যাংক ঋণের সুবিধা দিয়ে পুনর্বাসন করেছে।
এলাহে ক’লায়ী

এলাহে ক’লায়ী ( ; জন্ম ১৭ ডিসেম্বর ১৯৫৬) একজন ইরানি রাষ্ট্রবিজ্ঞানী, সংস্কারবাদী বুদ্ধিজীবী নারী। তিনি ইরানি সংস্কারবাদী নারী পরিষদের একজন সক্রিয় সদস্য।
তিনি তারবিয়াত মোদারেস বিশ্ববিদ্যালয়ের আন্তর্জাতিক সম্পর্ক বিভাগে অধ্যয়ন করেন এবং এই বিভাগ থেকে ডক্টরেট ডিগ্রি লাভ করেন। এরপর তিনি আল-এত্তেলা'আত পত্রিকার সাংবাদিকতার কাজ করেন। পরে ইরানের পররাষ্ট্র মন্ত্রণালয়ে চাকরি করেন। এর পরে, তিনি শিক্ষা পরিচালক, তেহরান বিশ্ববিদ্যালয়ের রাষ্ট্রবিজ্ঞানের অধ্যাপক এবং তেহরান বিশ্ববিদ্যালয়ের আইন ও রাষ্ট্রবিজ্ঞান অনুষদের উপাচার্য হন এবং একই সাথে অন্যান্য বেশ কয়েকটি বিশ্ববিদ্যালয়ে শিক্ষকতা করেন। 
তিনি ইসলামী ইরান পার্টিসিপেশন ফ্রন্টের সদস্য। তিনি ইরানের পার্লামেন্টে নির্বাচনের জন্য ৫১৩ নারী প্রার্থীদের একজন ছিলেন, এবং ইসলামী প্রজাতন্ত্র ইরানের ষষ্ঠ সংসদের সদস্য ছিলেন। 
এলাহে ক’লায়ী ২০০৩ সালে ইরানে ইরানো-লিবিয়া পার্লামেন্টারিয়ান ফ্রেন্ডশিপ গ্রুপের প্রধান ছিলেন। এছাড়াও তিনি ইরান-রাশিয়া পার্লামেন্টারিয়ান ফ্রেন্ডশিপ গ্রুপের সদস্যও ছিলেন। এভাবে তিনি তেহরান প্রদেশের মহিলা কমিশনে তেহরান বিশ্ববিদ্যালয়ের প্রতিনিধি, নারী গবেষণা জার্নালের সম্পাদকীয় বোর্ডের সদস্য, নারী গবেষণা জার্নালের সম্পাদকীয় বোর্ডের সদস্য, তেহরান প্রদেশের মহিলা কমিশনে তেহরান বিশ্ববিদ্যালয়ের প্রতিনিধি ছিলেন। তার কর্মজীবন ইরানের নারী জাগরনে এক বিপ্লব এনেছে।
তিনি বর্তমানে অবিবাহিত। কারও সাথে ডেটিং করেন না। তার অতীতের সম্পর্ক এবং পূর্বের কোন বাগদান সম্পর্কে জানা যায় না।
তিনি বলেন, "ইরানি নারীরা প্রমাণ করেছে যে তারা নারীদের ক্ষমতায়নে বাধাগুলো নামিয়ে আনতে পারে"। তিনি আরও বলেন, "আমাদের ধারাবাহিকতা, স্থিতিশীলতা এবং প্রচেষ্টার সাধনার প্রয়োজন আছে যা অবশ্যই দেশের রাজনৈতিক পরিস্থিতি এবং সমাজকে গণতান্ত্রিকীকরণের প্রক্রিয়ার সাথে সরাসরি সংযুক্ত।" “বোরজাম হলো ইরানের অঞ্চলগুলিকে পুনরুজ্জীবিত করার সুযোগ, যাতে এই অঞ্চল এবং বিশ্বের সাথে গঠনমূলকভাবে যোগাযোগ করা যায়। এটি জনগণের স্বার্থ নিশ্চিত করে সম্পর্ক গড়ে তুলতে তার ভূ -রাজনৈতিক ক্ষমতা ব্যবহার করতে পারে।” “ইরানের বিরুদ্ধে মার্কিন নীতির ক্ষেত্রে এটা গুরুত্বপূর্ণ; ইরানের বিরুদ্ধে নিয়ন্ত্রণ, নিয়ন্ত্রণ ও অবরোধ নীতির ধারাবাহিকতা। এছাড়াও এটা খুব উত্তেজনাপূর্ণ এবং সক্রিয় প্রতিদ্বন্দ্বী অঞ্চলে ইরানের নিয়ন্ত্রণ করে।" এভাবে এলাহে ক’লায়ী একদিকে নারী অধিকার বাস্তবায়নে অনেক ভূমিকা রাখেন। তিনি ইরানকে আমেরিকার চক্রান্ত থেকে রক্ষার জন্য নিজস্ব মতামত তুলে ধরেন।
জ্যোতিষীদের মতে, তার রাশিচক্র হল কুম্ভ রাশি।
ভেরা পেজ হত্যাকাণ্ড

ভেরা পেজ হত্যাকাণ্ড ১৯৩০-এর দশকের গোড়ার দিক থেকে অমীমাংসিত ব্রিটিশ শিশু হত্যার মামলা। ১৯৩১ সালের ১৪ ডিসেম্বর ১০ বছর বয়সী ভেরা পেজ নিকটবর্তী এক আত্মীয়ের বাড়ি যাওয়ার পর লন্ডনের নটিং হিলে নিজের বাড়িতে আর ফিরে আসেনি। তাকে নিখোঁজ ঘোষণা করা হয়েছিল। শিশুটির মৃতদেহ দুই দিন পর কাছাকাছি অ্যাডিসন রোডে আন্ডারগ্রাউন্ডে পাওয়া যায়। একজন গোয়েন্দা জানান যে ভেরাকে ধর্ষণ করা হয়েছিল, তারপর তাকে শ্বাসরোধ করে হত্যা করা হয়েছিল, তিনি উল্লেখ করেছিলেন যে "এটি আমার কর্মজীবনের সময় সবচেয়ে ভয়ঙ্কর ঘটনা, যা আমাকে মোকাবেলা করতে হয়েছিল"।
পার্সি অরল্যান্ডো রাশ নামে ৪১ বছর বয়সী একজন শ্রমিকের অপরাধের শক্তিশালী বাস্তব ও পরিস্থিতিগত প্রমাণ বিদ্যমান ছিল। তার বাবা-মা ভেরার আবাসস্থলে, একই বাড়িতে থাকতেন। যাইহোক, ১৯৩২ সালের ১০ ফেব্রুয়ারি অনুষ্ঠিত একটি আশুমৃত-পরীক্ষক অনুসন্ধানে একজন জুরি নির্ধারণ করেন যে পার্সিকে ভেরার হত্যার সাথে আনুষ্ঠানিকভাবে অভিযুক্ত করার জন্য পর্যাপ্ত বাস্তব প্রমাণ বিদ্যমান নেই। আনুষ্ঠানিকভাবে, মামলাটি অমীমাংসিত রয়ে গেছে। 
ভেরা ইসোবেল মিন্নি পেজ ১৯২১ সালের ১৩ এপ্রিল লন্ডনের হ্যামারস্মিথে জন্মগ্রহণ করেছিল, সে চার্লস ও ইসাবেল পেজের একমাত্র সন্তান ছিল। পেজ পরিবার ছিল শ্রমিক শ্রেণির। ভেরার বাবা গ্রেট ওয়েস্টার্ন রেলওয়েতে একজন চিত্রশিল্পী হিসেবে নিযুক্ত ছিলেন এবং তার মা ছিলেন একজন গৃহিণী। ভেরাকে একজন জনপ্রিয় কিন্তু লাজুক ও ভাল আচরণের মেয়ে হিসাবে বর্ণনা করা হয়।
পারিবারিক আয় বৃদ্ধি করার জন্য, চার্লস ও ইসাবেল মাঝে মাঝে অন্যান্য বাসিন্দাদের তাদের বাড়িতে থাকার ব্যবস্থা করে দিতেন, যদিও এই বাসিন্দারা সবসময়ই পরিবারের সদস্য বা পরিবারের পরিচিত ব্যক্তি হতেন। ১৯৩১ সালের জানুয়ারিতে, পেজ পরিবার চ্যাপেল রোডের নটিং হিল (বর্তমানে সেন্ট মার্কস প্লেস নামে পরিচিত) থেকে নিকটবর্তী ব্লেনহাইম ক্রিসেন্টের তিনতলা বাড়িতে থাকতে চলে আসে। পরিবার পুরো বাড়িটি দখল করে নি, কিন্তু নিচতলা ও বেসমেন্ট উভয় অংশেরই কক্ষ নিয়েছিল। এই সম্পত্তির উপরের তলায় বসবাসকারী অন্যান্য দখলদারদের মধ্যে আর্থার ও অ্যানি রাশ নামে একজন মধ্যবয়সী দম্পতি ছিলেন, যারা প্রায় ২০ বছর ধরে এই সম্পত্তির মধ্যে বসবাস করতেন।
ফ্যানি অ্যাডামস

ফ্যানি অ্যাডামস (৩০ এপ্রিল ১৮৫৯ -২ আগস্ট ১৮৬৭) একটি আট বছর বয়সী ইংরেজ মেয়ে ছিল, যাকে ১৮৬৭ সালের ২৪ আগস্ট হ্যাম্পশায়ারের আল্টনে সলিসিটর কেরানি ফ্রেডরিক বেকার হত্যা করেছিল। এই হত্যাকাণ্ডটি ব্যপক অসাধারণ নৃশংস এবং যুক্তরাজ্যে জাতীয় আলোড়ন সৃষ্টি করেছিল। ফ্যানিকে বেকার অপহরণ করে এবং তার বাড়ির কাছে একটি হপ বাগানে নিয়ে যায়। এরপর তাকে নির্মমভাবে হত্যা করা হয় এবং তার দেহকে কয়েক টুকরো করা হয়; কিছু অংশ কখনও পাওয়া যায় নি। আরও তদন্তে বলা হয়েছে যে, হত্যার জন্য দুটি ছোট ছুরি ব্যবহার করা হয়েছিল, কিন্তু পরে ধারণা করা হয় যে অপরাধটি করার জন্য দুটি ছুরি অপর্যাপ্ত এবং অন্য একটি অস্ত্র অবশ্যই ব্যবহার করা হয়েছিল।
কমপক্ষে বিংশ শতাব্দীর মাঝামাঝি থেকে সম্পূর্ণ ডাউনটাইম বা নিষ্ক্রিয়তা প্রকাশ করতে ব্যবহৃত সামরিক, ম্যানুয়াল-ট্রেড ও লকার রুম আলাপ বাক্যাংশ "স্যুইট ফ্যানি অ্যাডামস" একটি শক্তিশালী এক্সপ্লেটিভের সাথে লড়াই করছে। অস্বাভাবিকভাবে, বাক্যাংশটি বোল্ডারাইজেশন নয় ; "ফ্যানি অ্যাডামস" ১৮৬০ -এর দশকে নৌ -ভাষায় এসেছিল নতুন টিনযুক্ত মাংস বর্ণনা করার জন্য, যা সন্দেহজনক প্রমাণ ছিল। এটিকে খারাপভাবে নিম্নমানের কিছু বোঝানোর জন্য বিস্তৃত করা হয়েছে, তারপরে আরও কিছু যাতে তার প্রাথমিক চিঠিগুলি ভাগ করে নেওয়ার সাথে একত্রিত হয়, যার অর্থ কিছুই নয়। শব্দটি আজ "মিষ্টি এফএ" হিসাবেও প্রদর্শিত হয়
ফ্যানি অ্যাডামস (জন্ম ৩০ এপ্রিল ১৮৫৯) এবং তার পরিবার হ্যাম্পশায়ারের একটি বাজার শহর আল্টনের উত্তর দিকে বাস করতেন। ১৮৬১ সালের আদমশুমারি দেখায় যে ফ্যানি তার বাবা ও পাঁচ ভাইবোনদের সাথে থাকতেন। পরিবারটি দৃশ্যত স্থানীয়ভাবে বদ্ধমূল ছিল; একজন জর্জ অ্যাডামস ও তার স্ত্রী অ্যান পাশের বাড়িতে থাকতেন, যাদের ফ্যানির দাদু- ঠাকুমা বলে মনে করা হয়। 
ফ্যানিকে "লম্বা, সুন্দর ও বুদ্ধিমান মেয়ে" হিসাবে বর্ণনা করা হয়েছিল। তিনি তার আট বছরের বাস্তব বয়সের চেয়ে বেশি বয়সী মনে হত এবং স্থানীয়ভাবে তার প্রাণবন্ত ও প্রফুল্ল স্বভাবের জন্য পরিচিত ছিলেন। ফ্যানির সবচেয়ে ভালো বন্ধু, মিনি ওয়ার্নার, একই বয়সের এবং পাশের বাসায় থাকত, কিন্তু এক ট্যানহাউস লেনে। আল্টন শহরটি প্রচুর পরিমাণে হপের সরবরাহের জন্য বিখ্যাত ছিল, যার ফলে শহরে অনেক ব্রুয়ারী খোলা হয়েছিল এবং ২০ শতকের মাঝামাঝি পর্যন্ত হপকে তার অর্থনীতির একটি অবিচ্ছেদ্য অংশ করে তুলেছিল। ট্যানহাউস লেনের উত্তর প্রান্তে বন্যা ক্ষেত এবং ওয়ে নদীর আশেপাশে অবস্থিত, যা কখনও কখনও ভারী বৃষ্টির সময় এলাকা প্লাবিত হয়। একটি বড় হপ গার্ডেন ছিল তৃণভূমির পাশে।